Festa ëd San Gioann

La Festa ëd San Gioann as sélebra tuti j'agn a Turin ai 24 ëd giugn, an onor ëd sò patron Gioann Batista.

Stòria
La tradission dla festa a l'é veja ëd vàire sécoj e a l'era già viva ant ël Dosent.

La sèira dij 23 ëd giugn, vijà dla festa, piassa San Gioann as ampinìa ëd gent ch'a passava la neuit an pregand e an cantand.
Fin-a a la fin dël Quat-sent, anté che al di d'ancheuj a-i é ël dòm, a-i ero tre cese, consacrà a Gioann Batista, al Salvator e a la Madòna.
Ant la neuit, as viscava un grand farò an piassa Castel, ant ël canton andoa ch'a part cola che al di d'ancheuj as ciama contrà Garibaldi (antlora Contrà 'd Dòira Gròssa).
Le fassin-e a j'ero furnìe da Grujasch e ël farò a l'era anviscà dai decurion ëd la sità e, chèich vire, dal prinsi ëd Savòja an përson-a.

Ai 24, as fasìa seurte për Turin un grand cher, tirà da 'd beu e soagnà con lambris, fior e spi 'd gran, ch'a portava gran, vin e pagnòte destinà a la distribussion al pòpol.
Ël cher a intrava an cesa e, ant la mëssa, a l'ofertòri, ël vësco a benedìa j'omage.
Ël cher a fasìa peui ël vir dla cesa e, surtì fòra, apress la distribussion dël gran, dël vin e dël pan, a partìa për na corsa për le contrà dla sità.
Ant la tradission ëd la festa a-i ero ëdcò 'd danse e 'd corse 'd cavaj.
Con ël dòm neuv, ël cher a intrava pì nen an cesa, për via djë scalin, e la distribussion as limitava al pan benedì, sostituì peui da 'd galëtte.

Apress ël 1854, la comun-a a l'ha antërdì ël farò, për tëmma ch'a podèissa deje feu a le ca.
Costa tradission a l'é arpijasse dël 1971, ant la piassëtta Real.
Dal 1973 a lo anvisco an piassa San Carl.

Categorìa:Feste piemontèise catòliche